b'\n_START_ARTICLE_\nCentar za rak MD Anderson Sveu\xc4\x8dili\xc5\xa1ta u Teksasu\n_START_PARAGRAPH_\nCentar za rak MD Anderson Sveu\xc4\x8dili\xc5\xa1ta u Teksasu (engl. University of Texas MD Anderson Cancer Center) ameri\xc4\x8dki je javni institut za istra\xc5\xbeivanje i lije\xc4\x8denje raka koji se nalazi u sklopu najve\xc4\x87eg bolni\xc4\x8dkog kompleksa na svijetu, Teksa\xc5\xa1kog medicinskog centra u Houstonu, ameri\xc4\x8dka savezna dr\xc5\xbeava Teksas._NEWLINE_Centar za rak MD Anderson osnovan je 1941. godine zakonodavnim aktom dr\xc5\xbeave Teksas. Godine 1971. Nacionalnim programom borbe protiv raka uvr\xc5\xa1ten je me\xc4\x91u prva tri specijalizirana centra za lije\xc4\x8denje raka u Sjedinjenim Dr\xc5\xbeavama (danas ukupno 68 ustanova pod nadzorom Nacionalnog instituta za rak). Kao akademska ustanova sura\xc4\x91uje s Medicinskim fakultetom Sveu\xc4\x8dili\xc5\xa1ta u Teksasu, Visokom medicinskom \xc5\xa1kolom Baylor i Visokom medicinskom \xc5\xa1kolom Texas A&M. Centar danas zapo\xc5\xa1ljava preko 20.000 ljudi te, uz stacionarni kapacitet od oko 650 kreveta i prora\xc4\x8dunski izdatak od 486 milijuna dolara na godinu, brine o 115.000 pacijenata godi\xc5\xa1nje. U 2014. godini je rangiran kao 2. najbolja bolnica za lije\xc4\x8denje zlo\xc4\x87udnih novotvorina u SAD-u.'